62020TJ0295_RES
Kawża T‑295/20
Aquind Ltd. et
vs
Il-Kummissjoni Ewropea
Sentenza tal-Qorti Ġenerali (It-Tieni Awla) tat-8 ta’ Frar 2023
“Enerġija – Infrastrutturi tal-enerġija trans-Ewropej – Regolament (UE) Nru 347/2013 – Regolament Delegat li jemenda l-lista ta’ proġetti ta’ interess komuni – It-tieni paragrafu tal-Artikolu 172 TFUE – Rifjut ta’ Stat Membru li jagħti l-approvazzjoni tiegħu għal proġett ta’ interkonnessjoni tal-elettriku bil-għan tal-għoti tal-istatus ta’ proġett ta’ interess komuni – Nuqqas ta’ inklużjoni mill-Kummissjoni tal-proġett fil-lista emendata – Obbligu ta’ motivazzjoni – Prinċipju ta’ amministrazzjoni tajba – Ugwaljanza fit-trattament – Ċertezza legali – Aspettattivi leġittimi – Proporzjonalità – Artikolu 10 tat-Trattat dwar il-Karta tal-Enerġija”
Enerġija – Infrastruttura tal-enerġija trans-Ewropea – Regolament Nru 347/2013 – Delega ta’ setgħa lill-Kummissjoni – Regolament Delegat li jemenda l-lista ta’ proġetti ta’ interess komuni (PIK) tal-Unjoni – Rifjut ta’ Stat Membru li jagħti l-approvazzjoni tiegħu għal proġett ta’ interkonnessjoni tal-elettriku fid-dawl tal-għoti tal-istatus ta’ PIK – Setgħa diskrezzjonali tal-Istat Membru kkonċernat – Nuqqas ta’ inklużjoni mill-Kummissjoni tal-proġett fil-lista emendata – Obbligu ta’ motivazzjoni – Portata – Setgħa diskrezzjonali tal-Kummissjoni – Assenza
(It-tieni paragrafu tal-Artikolu 172 u l-Artikolu 290 TFUE; Regolament tal-Parlament Ewropew u tal-Kunsill Nru 347/2013, il-punt (a) tat-tieni subparagrafu tal-Artikolu 3(3), u l-punt 10 tal-Parti 2 tal-Anness III)
(ara l-punti 36 sa 40, 43 sa 45, 54 sa 56, 89, 90, 149, 150, 152)
Sunt
Is-suq intern tal-enerġija u l-lista ta’ proġetti ta’ interess komuni tal-Unjoni: il-Qorti Ġenerali tiċħad ir-rikors tal-grupp Aquind.
Id-dritt tal-Unjoni jagħti lill-Istat Membru kkonċernat mill-proġett is-setgħa li jaċċetta jew li jirrifjuta l-inklużjoni tiegħu fil-lista ta’ PIK, mingħajr ma l-Kummissjoni tista’ tinjora rifjut.
Ir-rikorrenti, Aquind Ltd, Aquind SAS u Aquind Energy Sàrl, huma l-promoturi ta’ proġett ta’ interkonnessjoni tal-elettriku li jgħaqqad in-netwerks ta’ trażmissjoni tal-elettriku tar-Renju Unit u ta’ Franza (iktar ’il quddiem il-“proġett ta’ interkonnessjoni Aquind”). Ikkunsidrat bħala fundamentali fl-infrastrutturi neċessarji għat-tlestija tas-suq intern tal-enerġija, dan il-proġett ġie inkluż fil-lista ta’ “proġetti ta’ interess komuni” (iktar ’il quddiem il-“PIK”) tal-Unjoni Ewropea mir-Regolament Delegat 2018/540 (
1
).
Peress li din il-lista ta’ PIK tal-Unjoni titfassal kull sentejn, il-lista stabbilita mir-Regolament Delegat 2018/540 ġiet issostitwita minn dik stabbilita mir-Regolament Delegat 2020/389 (
2
) (iktar ’il quddiem ir-“Regolament ikkontestat”). Il-lista l-ġdida, li tinsab fl-anness tar-Regolament ikkontestat, inkludiet il-proġett ta’ interkonnessjoni Aquind fil-lista ta’ proġetti li ma humiex iktar meqjusa PIK tal-Unjoni.
Għalhekk, ir-rikorrenti ppreżentaw rikors quddiem il-Qorti Ġenerali intiż għall-annullament tar-Regolament ikkontestat, sa fejn dan jirtira l-proġett ta’ interkonnessjoni Aquind mil-lista tal-PIK tal-Unjoni.
Il-Qorti Ġenerali tiċħad dan ir-rikors fl-intier tiegħu. Fis-sentenza tagħha, hija tikkonstata, fost affarijiet oħra, li meta Stat Membru jiddeċiedi li jirrifjuta l-inklużjoni, fil-lista prevista mir-Regolament Nru 347/2013 (
3
), ta’ PIK li jinsab fit-territorju tiegħu, dan l-Istat Membru għandu setgħa diskrezzjonali f’dan ir-rigward li l-Kummissjoni Ewropea ma tistax tqiegħed f’dubju.
Il-kunsiderazzjonijiet tal-Qorti Ġenerali
Fl-ewwel lok, il-Qorti Ġenerali teżamina l-kwistjoni dwar jekk il-motivazzjoni tal-Kummissjoni li ma tinkludix, fir-Regolament ikkontestat, il-proġett ta’ interkonnessjoni Aquind, bħala PIK tal-Unjoni, ibbażata fuq ir-rifjut tar-Repubblika Franċiża li tagħti l-approvazzjoni tagħha għall-inklużjoni ta’ dan il-proġett fil-lista ta’ PIK tal-Unjoni, setgħetx titqies li hija motivazzjoni suffiċjenti (
4
).
F’dan ir-rigward, wara li fakkret il-kliem tat-tieni paragrafu tal-Artikolu 172 TFUE, li jipprovdu li l-linji gwida u l-PIK li jikkonċernaw it-territorju ta’ Stat Membru jeħtieġu l-approvazzjoni ta’ dan tal-aħħar, il-Qorti Ġenerali tqis li, fid-dawl tal-formulazzjoni ċara tagħha, li ma tippreżenta ebda diffikultà ta’ interpretazzjoni, din id-dispożizzjoni tagħti setgħa diskrezzjonali lill-Istat Membru kkonċernat sabiex jagħti l-approvazzjoni tiegħu għall-inklużjoni ta’ proġett fil-lista tal-PIK tal-Unjoni jew jirrifjuta li jagħmel dan. Fil-fatt, l-għażla tal-leġiżlatur li jistabbilixxi forma ta’ dritt ta’ veto favur l-Istat Membru kkonċernat hija spjegata mill-fatt li l-politika tan-netwerks trans-Ewropej tintegra aspetti territorjali u għalhekk tinteressa, b’xi mod, l-amministrazzjoni tat-territorju, li hija qasam li tradizzjonalment jaqa’ taħt is-sovranità tal-Istati Membri.
F’dan il-każ, il-Qorti Ġenerali tikkonstata li l-Kummissjoni ssodisfat l-obbligu ta’ motivazzjoni (
5
) billi semmiet ir-rifjut tar-Repubblika Franċiża li tagħti l-approvazzjoni tagħha għall-inklużjoni tal-proġett ta’ interkonnessjoni Aquind fil-lista ta’ PIK tal-Unjoni. Bl-istess mod, il-Kummissjoni ma tistax tiġi kkritikata li ma talbitx lir-Repubblika Franċiża spjegazzjonijiet dwar ir-raġunijiet iddettaljati ta’ dan ir-rifjut. F’dan il-kuntest, id-dispożizzjonijiet tar-Regolament Nru 347/2013 (
6
) ma jistgħux jiġu interpretati fis-sens li l-Kummissjoni tista’ tinżamm responsabbli għal illegalità eventwali mwettqa minn Stat Membru meta dan jirrifjuta li jagħti l-approvazzjoni tiegħu għal proġett u li għalhekk hija jkollha twieġeb għal ksur potenzjali tal-obbligu ta’ motivazzjoni mwettaq minn dan l-Istat Membru. Skont il-Qorti Ġenerali, tali approċċ imur kontra r-regoli li jirregolaw it-tqassim tal-kompetenzi bejn l-Istati Membri u l-Kummissjoni, kif previsti fl-Artikolu 172 TFUE u mfakkra fir-Regolament Nru 347/2013. Fil-fatt, it-Trattat FUE stabbilixxa b’mod ċar limiti għall-kompetenza tal-Unjoni fil-qasam tal-PIK tal-Unjoni, peress li l-Kummissjoni hija prekluża milli tinkludi, fil-lista tal-imsemmija PIK, proġett li ma jkunx irċieva l-approvazzjoni tal-Istat Membru li fit-territorju tiegħu l-proġett għandu jitwettaq.
Fit-tieni lok, il-Qorti Ġenerali tittratta allegat ksur tar-regoli proċedurali u sostantivi previsti mir-Regolament Nru 347/2013 (
7
). F’dan ir-rigward, hija tikkonstata li r-rikorrenti ma wrewx li l-fatt li l-proġett ta’ interkonnessjoni Aquind kien il-proġett l-iktar inċert mill-proġetti li setgħu jiġu inklużi fil-lista ta’ PIK tal-Unjoni seta’ jqiegħed f’dubju il-legalità tar-Regolament ikkontestat. Il-Qorti Ġenerali tenfasizza li, skont ir-Regolament Nru 347/2013 (
8
), il-Kummissjoni kienet obbligata tieħu inkunsiderazzjoni r-rifjut tar-Repubblika Franċiża li tagħti l-approvazzjoni tagħha għall-inklużjoni tal-proġett ta’ interkonnessjoni Aquind fil-lista tal-PIK tal-Unjoni u li hija ma setgħetx tqiegħed f’dubju r-raġunijiet li għalihom dan il-proġett kien l-iktar inċert. Hija żżid li r-Regolament Nru 347/2013 (
9
) ippreveda li r-raġunijiet għal rifjut imressqa minn Stat Membru għandhom jiġu eżaminati jekk Stat Membru tal-grupp reġjonali kkonċernat jitlob li jsir dan. Il-Kummissjoni għalhekk ma kinitx awtorizzata titlob li jsir eżami tar-raġunijiet invokati mir-Repubblika Franċiża u għaldaqstant hija ma wettqet ebda żball f’dan ir-rigward. F’dan il-każ, ebda Stat Membru ma mmanifesta ruħu sabiex jitlob lir-Repubblika Franċiża tispjega ruħha fir-rigward tar-raġunijiet tar-rifjut tagħha. Anki jekk jitqies li l-konstatazzjoni magħmula mir-Repubblika Franċiża, li l-proġett ta’ interkonnessjoni Aquind kien l-iktar inċert, toriġina minn żball ta’ evalwazzjoni, il-Kummissjoni ma kellhiex il-kompetenza sabiex tirrettifika dan, u lanqas il-Qorti Ġenerali ma għandha l-kompetenza li teżamina hija stess din il-kwistjoni.
(
1
)	Regolament Delegat tal-Kummissjoni (UE) 2018/540 tat-23 ta’ Novembru 2017 li jemenda r-Regolament (UE) Nru 347/2013 tal-Parlament Ewropew u tal-Kunsill fir-rigward tal-lista tal-Unjoni ta’ proġetti ta’ interess komuni (ĠU 2018, L 90, p. 38).
(
2
)	Regolament Delegat tal-Kummissjoni (UE) 2020/389 tal-31 ta’ Ottubru 2019 li jemenda r-Regolament (UE) Nru 347/2013 tal-Parlament Ewropew u tal-Kunsill fir-rigward tal-lista tal-Unjoni ta’ proġetti ta’ interess komuni (ĠU 2020, L 74, p. 1).
(
3
)	Regolament (UE) Nru 347/2013 tal-Parlament Ewropew u tal-Kunsill tas-17 ta’ April 2013 dwar linji gwida għall-infrastruttura tal-enerġija trans-Ewropea u li jħassar id-Deċiżjoni Nru 1364/2006/KE u li jemenda r-Regolamenti (KE) Nru 713/2009, (KE) Nru 714/2009 u (KE) Nru 715/2009 (ĠU 2013, L 115, p. 39)
(
4
)	Fid-dawl tal-ġurisprudenza stabbilita f’dan il-qasam.
(
5
)	Skont il-punt (a) tat-tieni subparagrafu tal-Artikolu 3(3) u l-punt 10 tal-Parti 2 tal-Anness III tar-Regolament Nru 347/2013.
(
6
)	L-Artikolu 3(1) u (4) u l-Artikolu 16 tar-Regolament Nru 347/2013.
(
7
)	B’mod partikolari l-Artikolu 5(8) tar-Regolament Nru 347/2013.
(
8
)	Skont il-punt (a) tat-tieni subparagrafu tal-Artikolu 3(3) u l-punt 10 tal-Parti 2 tal-Anness III tar-Regolament Nru 347/2013.
(
9
)	Il-punt 10 tal-Parti 2 tal-Anness III tar-Regolament Nru 347/2013.